
**המרפאה לוויסות התנהגות והקשר הורה-ילד**

**עלון מידע**

בעיות התנהגות בילדים ובני-נוער כוללות מרדנות, התפרצויות זעם, אי-כיבוד סמכות, נורמות או חוקים, רגזנות, התנהגות פוגענית כלפי אחרים וקושי בחיברות. קשיים אלו שכיחים ביותר, ורבים מאתנו, הורים, בני המשפחה האחרים, מורים, חברים ואנשי טיפול פוגשים ילדים המבטאים קשיים כגון אלו בביתנו, בבתים של אחרים, במסגרות החינוך, בסביבת המגורים ובעבודתנו הטיפולית. ילדים עם קשיי התנהגות נוטים לחוות רמת דחק גבוהה, בידוד ודחייה, להפנים חוויה של חוסר-הצלחה ודימוי עצמי שליליים, ולהתמודד עם הסתמנות נפשית נלווית של חרדה ודיכאון. ילדים אלו נמצאים בסיכון משמעותי להתפתחותם של קשיים רגשיים והתנהגותיים חמורים יותר בגיל הבגרות. בעיות ההתנהגות עלולות להיות מושפעות ממנגנונים שונים. למרכיבים ביולוגיים, חלקם קשורים במזג המולד, ישנה השפעה משמעותית על התבטאותן של בעיות התנהגות. תדיר, התנהגויות אלו מתפתחות על רקע קשיי קשב וריכוז. למערכת התרבותית, למאפיינים סוציו-אקונומיים, למערכת המשפחתית ובכלל זה לסגנון ההורות, עשויה להיות השפעה משמעותית על ביטוים של תסמינים אלה.

בחזונה של המרפאה הענקת הטיפול המקצועי ביותר והמכבד ביותר לילדים עם בעיות התנהגות ולהוריהם. המרפאה מיועדת לילדים ובני-נוער בגילאים 6-18 (בחינוך המיוחד עד סוף כיתה י"ב) עם קשיי קשב וריכוז וכן עם קשיי התנהגות.

**איך מטפלים?**

במרפאה פועל כיום צוות רב-מקצועי המציע שירותי אבחון המותאמים במיוחד לילדים ובני-נוער עם קשיי קשב וריכוז ו\או עם בעיות התנהגות. עם סיום האבחון, מתקיימת שיחה עם המשפחה, בה נקבעת תכנית טיפול רב-מערכתית. במרפאה ניתנים שירותי טיפול פסיכיאטרי אמבולטורי. בנוסף, המרפאה מציעה שירותי פסיכותרפיה בגישות שונות, לרבות: טיפול פסיכולוגי בגישה פסיכו-דינאמית, טיפול קוגניטיבי-התנהגותי (CBT), טיפול באומנות, ריפוי בעיסוק והכולל גם טיפול בשיטת Cog Fun, טיפולים קבוצתיים לילדים, הדרכות הורים במגוון שיטות, הדרכת הורים בשיטת "אייכה-הקשר המגדל" (-שירות ספציפי זה הנו מחוץ לסל הבריאות וכרוך בתשלום), הדרכות הורים קבוצתיות בווידאו בנושא הפרעת קשב וריכוז ובנושא בעיות התנהגות.

המרפאה ממוקמת בקהילה, ברחוב אימבר 7 בפתח תקווה ובמתחם חטיבת הילדים והנוער במרכז לבריאות הנפש גהה בפתח תקווה. המרפאה משרתת את חברי כל קופות החולים. להעברת ההפניות: **רשימת המסמכים הנדרשים לקליטה במרפאה**. השירות הניתן במרפאה מכוסה בסל הבריאות ואינו כרוך בתשלום נוסף של המשפחה למעט הדרכת הורים בשיטת אייכה.

**יצירת קשר**: מזכירות: 03-9258420 פקס: 03-7425811 מייל:visutgeha@clalit.org.il

אתר המרפאה: [המרפאה לוויסות התנהגות והקשר הורה-ילד | מרכז לבריאות הנפש גהה (clalit.co.il)](https://hospitals.clalit.co.il/geha/he/med/clinics/Pages/behavior.aspx)

**בברכה,**

**צוות המרפאה**